余敬可示汪子明諸君大雪詩卷次韻
作者：徐瑞
朝代：宋

paragraphs: 當年聚星堂上雪，醉翁一時盛賓客。
賦詩下令自作古，寸鐵不持渠戰白。
坡翁晚出繼風流，號令尤嚴筆尤特。
兩翁高蹈二百年，對雪興懷足悲悅。
癡雲漠漠落未已，忍聽窮闍嗟困踣。
寒江短艇釣空濛，孤城暮角傳嗚咽。
獵徒原上肆鷹犬，幽士坐窗唯一默。
豪門夜釂不知旦，粧樓曉鏡驚明豁。
眼前種種總堪詩，歐蘇故事成闊絕。
劃聞雲君出新語，字如瘦竹行欹仄。
臨湖道人口業在，宛然箎仲賡塤伯。
何如松下觀幻質，仰天大笑累墮幘。
吾家兒女況能貧，海圖爭把波濤拆。